
1. La Nara 
La Nara té setze anys i està asseguda a classe de filosofia, en el seu lloc de sempre, a uns cinc metres d’on es troba el professor. Intenta escoltar el que aquest està explicant, un aspecte concret del pensament d’Aristòtil, la diferència entre l’ésser en potència i l’ésser en acte. Creu que ho ha entès, però no n’està del tot segura. Li agradaria poder aixecar la mà i fer algunes preguntes per tal d’assegurar-ne la comprensió, però no ho fa, com és habitual en ella. Sent vergonya. Què pensaran els seus companys? Segur que s’embarbussa i esclafen tots a riure a costa d’ella. Per altra banda, no pot sentir bé la veu d’en Guerau, el seu professor, perquè els companys del darrere no paren de fer conyetes i comentaris estúpids que la distreuen. Sent que es fa molt pesat, perquè les brometes continuen a l’hora següent, i l’endemà, i a la setmana vinent.
Al seu costat hi seu l’Aura. Són amigues des que es van conèixer al jardí d’infància. Tenen una relació molt bona, millor que si fossin germanes, perquè com que no hi ha cap vincle biològic real eviten els problemes típics que es produeixen entre els membres d’una família. (La Nara té la seguretat que, si l’Aura fos la seva germana real, no podrien ser amigues). Entre les dues hi ha una gran complicitat, i per tant molts missatges arriben sense que calguin les paraules. Una mirada, un toc amb la mà, una inspiració profunda… qualsevol gest és interpretable, si en coneixes el codi. Per a la Nara i l’Aura no hi ha res que no es pugui codificar, que no es pugui transmetre en secret. El cercle, molt reduït, el completa en Jofre, un noi que van conèixer el primer any d’institut, i la Berta, la germana bessona d’en Jofre.
 
Sona el timbre avisant que la classe s’ha acabat. La Nara surt de l’aula abans que ningú en direcció al lavabo. Un cop allí, es mira la cara ovalada i simètrica al mirall. Els seus ulls grans i verds projecten una imatge dolça i compassiva, tot i que ella no n’és conscient. Ara, la seva atenció se centra en un petit gra al costat esquerre del nas, que contrasta amb la blancor pàl·lida de la seva pell. És d’un color degradat entre vermellós i rosat. Potser d’aquí a uns dies serà de color groc, si s’hi fa pus. Però això no arribarà a passar, perquè ella se’l rebentarà amb una agulla i una mica d’esperit de vi. A la Nara li agradaria que tots els problemes es poguessin solucionar de la mateixa manera, amb una agulla i una mica d’esperit de vi.
Entra al reservat i s’hi tanca fent córrer el passador. Constata que li ha vingut la regla. Alhora, s’observa el cos, prim i llarguerut. Es mira els pits, i nota que li han crescut una mica. Sent una mica d’inflamació a la part interna de cada mugró. No comprèn massa bé el perquè d’aquests canvis fisiològics, però els accepta. Encaixen amb la ideologia de l’ecologisme que tant li agrada.
Malgrat la seva edat, el seu aspecte és quasi infantil. Es mira les mans i pensa en què faran, aquestes mans fines i expressives, al llarg de la seva vida. Aleshores es mira els peus. Són petits, però àgils. Nota que amb ells podria anar fins a l’altre extrem del món. Mai no li han fallat, sobretot quan ha hagut de córrer per escapar de les tribus urbanes que de tant en tant l’assetgen (sobretot grups neonazis), a ella i als seus pocs amics. S’adona també que, quan mori, els seus peus i les seves mans també moriran, arrossegats per la disfunció orgànica que hagi provocat la seva desaparició. En principi li sembla injust. Per què han de desaparèixer, si el més probable serà que continuaran en bon estat? Però després recorda les seves conviccions ecologistes, i s’esforça per entendre que allò que la natura disposa no s'ha de contradir.
Amb rapidesa es canvia i surt del lavabo. A fora, l’Aura i en Jofre l’estan esperant.
—Cap problema, Nara?
—No, cap problema, Aura. Vinga, sortim d’aquí.
 
Tots tres marxen de l’institut en direcció al seu lloc habitual de trobada, el bar El Casal, situat a uns nou-cents metres de l'Institut. Un cop allí, demanen tres cerveses sense alcohol i romanen en silenci durant uns instants. L’Aura, sense pensar-ho, trenca el mutisme i comença allò que més li agrada: fer preguntes a tothom que es trobi en un radi de dos metres respecte d’un punt geomètric central que ella ocupa.
 —Jofre, on és la Berta? Per què no ha vingut avui a l’Insti?
—Tenia mal de cap, o això és el que ha dit als pares al matí. I que li havia vingut la regla.
—A mi també m’ha vingut, i no per això he faltat a classe! —Diu la Nara.
—Bé, ja saps com és la Berta —respon en Jofre. —De tot en fa un problema.
—Doncs jo penso que és la cosa més natural del món —afegeix la Nara. —I per tant, no és motiu per alterar la rutina diària. No sé què faria si es trobés amb el que em va passar a mi.
L’Aura i en Jofre es miren estranyats, sense saber de què està parlant la Nara. Al final, l’Aura pregunta: —I què et va passar, que jo no sàpiga? Pensava que entre nosaltres no hi havia secrets.
—És que va ser tan fort, que encara no m’ho acabo de creure ni jo mateixa. Si us ho dic, pensareu que estic boja. 
—Tia, m’estàs intrigant de debò —afegeix en Jofre. No ens facis esperar i explica-ho d’una vegada!
Tots dos claven els ulls damunt la Nara, la qual roman uns instants en silenci, expressant amb un gest eloqüent els seus dubtes. Són uns trets característics que no pot evitar: moviment dels ulls, de les celles, contacte de les mans amb els cabells i la cara, els llavis closos o premuts cap a dins …
—Bé, us ho dic. A vegades, i sense que jo ho provoqui, em creixen ales de papallona a l’esquena.
 L’Aura i en Jofre esclaten a riure. Cap dels dos poden creure el que acaben d’escoltar. Pensen que la Nara els vol prendre el pèl, tot i que aquest mai ha estat el seu estil. 
—A veure, ho he sentit bé? —Pregunta en Jofre. —Ales de papallona?
—Sí Jofre, ho has sentit bé. Ales de papallona. No són ales de colom, ni d’àliga ni d’oreneta. Són ales de papallona. Suposo que algun cop n’hauràs vist. —Respon la Nara.
—Però Nara, això que dius no té cap lògica! —Afirma l’Aura, qui comença a témer per la salut mental de la seva amiga. —No et poden sortir ales, ni de papallona ni de cap altra espècie. És impossible des d’un punt de vista biològic. No paraves atenció a classe quan la Sra. Roure ens explicava genètica?
—Ja sé què és la genètica Aura, i sí que parava atenció a classe! —Respon la Nara, adoptant un to defensiu. —I també sé que per a la ciència això és impossible. Però els fets són els fets, ens agradin o no. I és la ciència la que s’ha d’adaptar a aquests fets, i no a l’inrevés.
—Però llavors disposaràs d’alguna prova per defensar el que dius. Per exemple, una fotografia, encara que aquestes també poden ser modificades. —Afirma en Jofre.
—Doncs sí, tinc una fotografia. Mireu-la! —Ordena la Nara.
La Nara els passa una imatge que té guardada en el mòbil, on es veuen de forma clara i fefaent les ales de papallona sorgint dels seus omòplats.
—Tia, veig que ens deies la veritat. Però espera, també podria ser una foto manipulada, com diu en Jofre —Afirma l’Aura.
—No, no és cap foto manipulada. Mira la precisió i els detalls. Caldria molta expertesa per a fer això de manera artificial, cosa que la Nara no té. —Apunta en Jofre. 
—Bé, tot i la foto, fins que no ho vegi no m’ho acabaré de creure. Potser només ho vas somiar! —Afirma l’Aura, posant èmfasi en la paraula “somiar”. Però la Nara no està disposada a donar-se per vençuda.
—Mireu, sou els meus millors amics. De fet, sou els únics amics que tinc, sumant-hi la Berta. Si no em podeu creure, ho entendré. A mi mateixa també em costa, no us penseu. Però jo sé el que vaig veure, i el que vaig viure, i no m’ha passat només una vegada. Quan em surten les ales entro en un estat de felicitat i joia que no es pot explicar. Veig la realitat des d’una nova perspectiva, en la qual tot encaixa i res sobra. Entenc coses que abans m’era impossible de comprendre. És com si se m’obrís una finestra que em deixa mirar el passat, i una altra que em permet observar el futur, i entre les dues hi ha una continuïtat que ho endreça tot.
—I, has pogut esbrinar si hi ha alguna pauta en les aparicions? Algun factor desencadenant? —Pregunta en Jofre.
—Ara que ho dius, acostuma a passar quan he de fer front a algun problema, o davant de situacions estressants, com quan et trobes en un carreró sense sortida. Ho pilleu, no?
—Sí, clar. Ja ho has dit als teus pares? —Demana l’Aura.
—Encara no. Ja sabeu que els pares sempre ho volen controlar tot. A vegades no em deixen ni respirar.
—Ja ho pots dir! —Afegeix en Jofre. Però penso que ho hauries de fer. És molt possible que si tu tens aquest “do”, algú dels teus avantpassats també l'hagi tingut. Això t’ajudaria a entendre millor el que t'està passant.
—Crec que tens raó, Jofre. Però he de trobar el millor moment per fer-ho. Aquestes darreres setmanes van molt atrafegats i no tenen ni un segon per a escoltar-me.
—Jo no sé si ho faria —diu l’Aura. Potser t’engeguen amb alguna de les típiques respostes dels adults, del tipus “Què m’estàs dient, has perdut el cervell?”
—De tota manera, segons el que has explicat, no és pas res de dolent, no? —Pregunta en Jofre.
—No, en absolut! Al contrari, ho visc com una experiència molt positiva. Sempre que m’han sortit les ales els problemes s’han apaivagat o han desaparegut. I no només m’afecta a mi, sinó també als qui m’envolten.
—Podries posar-nos algun exemple? —Demana l’Aura.
—Doncs… deixa’m pensar… Sí, farà cosa d’un mes. La meva mare em va sermonejar perquè, des del seu punt de vista, no llegeixo prou i les meves notes han baixat. Té la mania que hem de ser cultes, i que això només s’aconsegueix amb estudi i lectura. I és irònic, perquè a mi m’agrada molt llegir! En fi, me’n vaig anar a la meva habitació una mica trista i frustrada, pensant que a casa no reconeixien els meus esforços, i de cop, va passar.
—Què va passar? —Pregunten l’Aura i en Jofre, tots dos alhora i amb una expressió de curiositat no satisfeta.
—Doncs el que us deia! Recordo que l’habitació estava fosca, amb la llum apagada. De cop i volta, vaig notar un pessigolleig a les espatlles, mentre que l’espai s’omplia d’una llum de color lila tènue. A poc a poc, vaig sentir com els sentiments de tristesa i frustració anaven desapareixent, donant pas a una sensació de consol i a una pau interior que em van enfortir molt. Alhora, vaig notar que els meus peus deixaven de tocar el terra. M’estava elevant! Surava al mig de l’habitació com un globus inflat d’aire calent. La sensació de pau i serenor augmentaren. Ara podia sentir la preocupació sincera de la meva mare, i alhora, la gran confiança i il·lusió que havia dipositat en mi. Em vaig penedir de la reacció injusta que havia tingut davant d’ella, i del cop de porta que havia donat.
—I què més va passar? —Pregunta en Jofre.
—Doncs res, un cop em vaig refer de les meves ferides emocionals les ales començaren a desaparèixer, i jo vaig retornar amb molta suavitat a posar els peus al terra de la meva habitació, la qual va quedar impregnada d’una olor deliciosa de lavanda i roses marcides. L’aroma s’escampà per tota la casa, actuant com un bàlsam fet de tranquil·litat i tendresa. Els meus pares no sabien d’on provenia, però tampoc s’ho van preguntar. Suposo que en tenien prou amb el fet de poder gaudir dels seus efectes beneficiosos. I res més. Aquesta és la història, tant si us la voleu creure com si no.
 
En Jofre i l’Aura es queden en silenci, com si volguessin repassar en la seva ment tot el que la Nara els ha explicat. Aleshores, i abans que ningú pugui afegir res més al relat, la Berta apareix.
—Gent! Què feu aquí tan callats i immòbils? Sembleu els camaleons que tinc a casa!
—Berta! Passa i seu amb nosaltres! T’has perdut una història increïble de la Nara! —Diu l’Aura.
La Berta és la germana bessona d’en Jofre, però tot i la seva extraordinària semblança, són molt diferents quant a personalitat i gustos, excepte en una cosa: el seu afany per competir i demostrar a tothom qui dels dos és el millor.  Un cop s’assabenta de la història de la Nara, té una reacció que ningú dels altres no s’espera.
—No veig què hi ha d’extraordinari en aquesta història. Això li sol passar a força gent. És clar que no ho volen explicar, per por que no els tanquin al psiquiàtric.
—Berta, però què dius? Mai no m’has explicat cap història com aquesta! —Afirma en Jofre.
—Bé, doncs perquè mai m’ho havies preguntat —Replica la Berta.
—A veure nois, no entrem ara en les típiques picabaralles entre germans. —Intervé l’Aura. —El més normal és que a tu Jofre no et passés pel cap fer aquest tipus de preguntes, no? Ningú va passejant amb algú altre i de cop s’atura per preguntar-li si mai ha vist persones amb ales de papallona, o qualsevol cosa semblant.
—És clar que no! —Respon la Nara. Però deixeu de discutir, si us plau, perquè vull que la Berta ens expliqui el perquè de la seva afirmació. Berta, has vist a algú altre que li passi res de semblant al que em succeeix a mi?
—Doncs … Més o menys. No és un fenomen tan estrany com us penseu. Sense anar més lluny, conec un noi que, quan es posa nerviós, comença a perdre el color fins que el veus en blanc i negre. És una passada! I si l’excitació augmenta, arriba a un punt que es torna transparent! Aleshores ja no el pots percebre en absolut.
—D’això se’n diu ser del tot invisible! —Afirma en Jofre, fent una riallada ben sonora. A mi em passa molt sovint, sobretot quan se m’apropa la meva germana.
—Va Jofre, no te’n fotis, que és molt bon tio —es queixa la Berta— I saps que això que dius no és cert.
—Doncs jo no en sabia res, d’aquest noi. Com es diu? Ve al nostre institut? El podem anar a veure? —Pregunta l’Aura, en el seu estil accelerat acostumat.
—Aura, no t’embalis tant! —Respon la Berta. —A veure … Es diu Carles, Carles Llopis, i no sé si el podem anar a veure. Com comprendreu, és molt reservat. I no, no ve al nostre insti, per sort seva.
—I, si no hi ve, de què el coneixes? —Pregunta la Nara.
 
 

2. La Berta i en Carles
 
L’ambient del Casal es va caldejar amb un públic jove i fidel que, en sortir de treballar, cercava un espai còmode i cèntric per a desestressar-se amb una cervesa a la mà. També hi havia estudiants, com era el cas de la Nara i els seus amics, i persones de més edat, veïns del barri, assidus que no veien amb bons ulls la massificació de què era objecte el seu “cafè” de tota la vida en determinades hores del dia. El propietari de la concessió del local, en Pere Costa, no opinava el mateix, veient com els ingressos es disparaven i el negoci rutllava a cor què vols. Tanmateix, intentava fidelitzar els clients més enfadats, oferint-los de tant en tant un cafè gratis o altres detallets del mateix estil:
—Torquella, no remenis la butxaca, que avui tens la consumició pagada!
—De debò? Com és això?
—Avui convida la casa.
—I demà?
—Demà? Tu vine, i ja t’ho diré.
—D’acord Pere! A reveure!
En marxar, en Torquella clavà la mirada a la Nara, fent un somriure maliciós. També va fer una ràpida repassada als joves que l’acompanyaven, i es preguntà qui eren i què hi feien gairebé cada dia en el “seu” cafè estimat. És que no tenien un altre lloc on anar? És que potser no haurien de ser a casa seva estudiant? I els seus pares? Tan aviat havien renunciat a la seva responsabilitat de tenir-los controlats? —Sort que jo no he tingut fills, perquè no sabria pas com els hauria d’educar! —Es digué a si mateix. I continuà: —Ben mirat, qui dimonis sap com s’ha d’educar a la canalla? Qui coi sap res!
En Torquella travessà la porta del bar que donava a les escales per on se sortia a l’exterior, sense adornar-se que, entre aquella colla de joves que havia observat, hi havia una noia, la Berta, que li havia llegit el pensament de manera literal, una capacitat que no havia revelat a ningú, ni tan sols al seu germà Jofre. En conèixer les idees d’aquell home sentí el menyspreu amb què les acompanyava, i alhora un desig sexual cap a la Nara que li va semblar ben fastigós. Així doncs, per a la Berta aquell era un vell verd i perillós, respecte del qual calia prendre totes les mesures de protecció possibles. Començà a rumiar com prevenir la Nara, quan de sobte la veu sonora de l’Aura va interrompre els seus pensaments.
 
—Bé, ens diràs on vas conèixer al Carles, o no? Jo me n’haig d’anar cap a casa, si no vull que ma mare em torni a sermonejar. —Exposà l’Aura, inquieta davant una perspectiva gens afalagadora.
—Me’l vaig trobar un dia que anàvem d’excursió amb la gent de la meva classe al Santuari del Corredor. El pobre noi s’havia perdut al bosc, i no sabia com tornar amb els seus companys. Sort en va tenir de nosaltres, que el vam acompanyar fins on eren els responsables del seu institut. En Guerau es va ocupar de tot. —Explicà la Berta.
—Què vols dir? Com pot ser que s’hagués perdut, si anava amb els de la seva escola? —Preguntà en Jofre.
—Pel que em va explicar, vaig deduir que a en Carles li fan assetjament escolar, i que aquesta era una més de les putades que havia de suportar. Encara que ell no m’ho va dir, estic segura que el van arrossegar cap a una zona allunyada i el van deixar allí tot sol. Potser, fins i tot, li van tapar els ulls perquè es quedés encara més desorientat. —Afirmà la Berta.
La Berta parlava amb una seguretat extrema, com si en lloc de fer suposicions, estigués narrant amb un registre periodístic uns fets observats. La Nara, en Jofre i l’Aura l’escoltaven copsant la certesa que emanava de les seves paraules, sense saber que, en realitat, la Berta havia llegit la ment d’en Carles. El que per a uns podien ser simples conjectures, per a ella eren realitats constatables que podia explicar com si les hagués viscut.
—Berta, hi hem de fer alguna cosa, us sembla bé?
—Tens tota la raó, Nara, no podem quedar-nos de braços plegats, i deixar que aquests malparits se surtin amb la seva. —Afirmà en Jofre. Per altra banda, quan te’l vas trobar devia estar en blanc i negre, o mig transparent, a causa de la por i el trasbals, suposo. No et vas espantar, Berta?
—Gens ni mica. Bé… he de confessar-vos que al principi ho vaig trobar molt estrany. El noi estava mig transparent i podia veure els arbres i els matolls que hi havia al darrere a través del seu cos. Però … No ho sé. De seguida vaig notar que només era un pobre desgraciat que necessitava ajuda, i a partir d’aquí ens vam fer amics.
—Podríem anar-lo a veure? —Preguntà la Nara. —Potser el puc ajudar amb les meves ales de papallona! On viu?
—A Vilassar de Mar —Respongué la Berta. Tinc el seu contacte de WhatsApp. Li enviaré un missatge perquè ens trobem. Us sembla bé?
Tots van confirmar que aquella era una bona idea. De sobte, es va despertar entre ells un sentiment de solidaritat envers en Carles, fruit de l’alt grau d’empatia que experimentaven, i motivat també per les seves pròpies històries personals. Tots havien patit l’aïllament social, i sabien, per tant, les greus conseqüències que comportava. Per aquelles ironies de la vida, aquest va ser el primer element comú que els va unir. 
L'endemà, la Berta va intentar comunicar-se amb en Carles, però sense èxit. Tots els missatges que li va enviar quedaren sense resposta. Com a resultat, a la tarda, instal·lats de nou al bar del Casal, va proposar als seus amics d’anar a casa del noi i esbrinar el que estava passant. Tots hi van estar d’acord, però hi havia un primer obstacle que calia superar: la Berta no sabia l’adreça del seu amic.
—Nois, només em va donar el seu número de telèfon. També em va dir que estudiava a l’institut Vilatzara. Però no em va dir on vivia. I jo tampoc vaig pensar a preguntar-ho. —Explicà la Berta.
—Doncs aquest és l’únic fil del qual podem estirar de moment. Hem d’anar al Vilatzara i que ens diguin on viu en Carles. —Va dir l’Aura.
—Però aquesta informació és sensible, no ens la donaran. —Afirmà en Jofre. El millor serà demanar-ho als alumnes.
—Però no pots anar preguntant a l’atzar —digué la Nara. És improbable que trobem algú que el conegui, i que a més sàpiga on viu. Seria tenir molta sort. Heu mirat a les xarxes socials? Potser té compte a l'Insta o al Tiktok, i li podem deixar un missatge.
—Ja ho vaig mirar. —Digué la Berta. Però no, no hi té cap compte. I és del tot normal que no en tingui, sabent que li poden fer assetjament en línia. Teniu alguna altra idea que ens permeti localitzar-lo?
 
Tots quatre restaren en silenci, contrastat pel soroll habitual del bar del Casal. De cop i volta, les ales de la Nara començaren a sortir, il·luminant amb timidesa el racó on es trobaven. Tanmateix ningú se n’adonà, tret dels nostres protagonistes que, posant els ulls com taronges, no podien donar crèdit al que estaven presenciant. Si algun dubte podia restar sobre la veracitat del relat de la Nara, ara havia quedat del tot esvaït. Alhora, tots quatre se sentiren transportats cap a un estat de somiació, en què les seves ments es van fondre en una sola forma espiritual que els transcendia. Situats en aquest estat de trànsit, comprengueren la necessitat imperiosa de trobar en Carles i la intuïció que es trobava més a prop del que imaginaven.
A poc a poc, l’experiència provocada per les ales de la Nara s’anà apaivagant i tots quatre retornaren al seu jo individual. Les ales desapareixeren del tot, i en el seu lloc hi restà un suau perfum, barreja de flors de primavera, com el gessamí i la lavanda, combinada amb una lleugera essència de vainilla i mel. Aleshores, obriren els ulls i es miraren, intentant entendre el que acabava de succeir.
—Nara, disculpa’m per haver dubtat de tu —va dir l’Aura. Ha estat molt bonic, tot i que no sabria com explicar el que acabo de viure. M’he vist a mi mateixa connectada amb l’univers, com una petita arrel que forma part d’un arbre sense fi.
—Jo he sentit el mateix que tu, Aura. Ha estat una experiència al·lucinant, com un orgasme sensorial. Els meus sentits s’han amplificat tant que no podia absorbir la informació que rebia. —Afirmà en Jofre.
—Per mi ha estat diferent —va dir la Berta. El que jo he notat ha estat una sensació de pau que anava envaint tot el meu ésser i alhora debilitava la meva identitat fins a desfer-la, tal com es deu sentir una gota de pluja quan se submergeix dins l’oceà. No sé explicar-ho d’una altra manera.
—Bé, ara ja esteu tots al cas. No sé si això durarà per sempre, o si desapareixerà de la mateixa manera que ha vingut. El que tinc clar, però, és que si se m’ha donat aquest do serà per alguna raó. I que no puc malbaratar-lo. Espero que m’ajudareu a fer-ne un bon ús.
—Nara, som els teus amics. Com vols que no t’ajudem? —Va dir l’Aura.
De lluny estant, un noi els observava, tot i que de manera discreta. Era l’únic testimoni en tot el bar de l’episodi de les ales de la Nara. Després de rumiar-ho força, va decidir d’atansar-s’hi.
—Hola Berta, puc seure amb vosaltres?
—Carles, què hi fas aquí? Quina sorpresa! T’estàvem buscant! —Va dir la Berta. —On t’havies ficat? No has respost a cap dels meus missatges!
—És que porto un parell de dies amb el mòbil desconnectat.
—I això per què?
—Perquè hi ha gent que em vol fer mal.
El rostre d’en Carles, un noi de setze anys alt i espigat, amb els cabells pèl-rojos i la cara plena de pigues, era tot un poema. De cop tots van sentir la necessitat d’acollir-lo i fer-li costat.
—Qui et vol fer mal, Carles? I sobretot, per què? —Va preguntar la Nara.
En Carles restà en silenci durant uns minuts, però veient la cara d’impaciència dels qui l’estaven observant, va decidir explicar-los el que li passava.
—Em volen obligar a fer de camell, en contra de la meva voluntat. Tinc un germà petit que també va a l’institut. Es diu Víctor. Em van amenaçar que, si no els obeïa, anirien per ell.
—I qui són aquests malparits? —Preguntà en Jofre.
—Tres pinxos de l’institut. Però ara no en vull parlar. Només voldria estar aquí i fer veure que això és una reunió normal entre amics. Per cert, em dic Carles Llopis. I vosaltres?
Tots van aprofitar l’ocasió per presentar-se, tret de la Berta. Un cop fets els formalismes de rigor, l’Aura va reprendre amb avidesa el fil de la conversa.
—Però Carles, no pots continuar així, cal que trobis una solució! Ho has dit als teus pares! I els professors, ho saben? Has pensat a denunciar-ho a la policia?
—Uf, massa preguntes. No he fet res del que em demanes. I abans que em preguntis el perquè no ho he fet, ja t’ho responc: per por. Temo les seves represàlies si s’assabenten que me n’he anat de la llengua. No cap a mi, sinó cap a la meva família. A més, no hi vull involucrar els meus pares. Tots dos estan a l’atur, i prou els costa portar el menjar a casa cada dia. Només troben feines temporals i mal pagades.
—Doncs cal que hi trobis una solució, i nosaltres t’ajudarem, Carles. Tenim la capacitat per fer-ho —Va dir la Berta.
En Carles mirà els ulls de la Berta. Era una mirada que transmetia incredulitat i manca de confiança. A la Berta no li va caldre llegir-li el pensament, per veure que en Carles no estava acostumat que algú li donés un cop de mà.
—No crec que em pugueu ajudar. Aquests que em volen fotre només són uns manats sense massa perill, però els qui hi ha al darrere d’ells sí que són preocupants. Els pobres imbècils! No saben on s’han ficat.  —Va dir en Carles.
—Però, si no hi fas alguna cosa, al final acabaràs caient en la mateixa xarxa que ells. És per això que t’oferim fer-te costat. —Va dir la Nara.
En Jofre es mirava en Carles amb fixació, no com a algú que acabava de conèixer, sinó com la parella amb qui podria passar-hi la resta de la seva vida. Aquells cabells pèl-rojos i aquella cara plena de pigues li tenien el cor robat, fins al punt que li costava més del normal articular les paraules. La seva germana se n’adonà al moment i es posà a riure, fent-li un cop de colze a l’estómac.
—Jofre, estàs molt callat. No tens res a dir que pugui ajudar a en Carles?
—Berta! A vegades ets com un cavall salvatge desbocat. Pots deixar d’agredir-me? —Demanà en Jofre.
—Va, no us baralleu, i menys per un tema que només m’afecta a mi. Per cert, el que he vist abans ha passat de debò?
—A què et refereixes, Carles? —Van preguntar tots, intentant no semblar massa sorpresos.
—Doncs a què voleu que sigui? —Va respondre en Carles—. —A les ales de la Nara! Què, si no?
 

3. En Carles i la Nara
 
Era un matí de primavera a Vilassar de Mar, i a l’Institut Vilatzara els professors i els alumnes es preparaven per als segons exàmens trimestrals del curs. En Carles tenia cita a les 10:00 del matí amb el seu tutor, en Jordi Pont. Ja sabia el que aquest li havia de dir, i per tant la trobada se li feia més feixuga del normal. Tanmateix, a l’hora convinguda es presentà al despatx i s’esperà una bona estona. Mentrestant, observà el moviment continuat que s’anava generant al seu voltant. Era un canvi típic de classe, en què els alumnes havien de traslladar-se a les aules on s’impartien les assignatures de la següent hora. S’adonà que, en un dia qualsevol, ell hauria format part d’aquell “maremàgnum” humà que es movia d’una banda a l’altra de l’edifici dirigit per una mena de voluntat general i inconscient. Però ara ell es trobava al marge d’aquella dinàmica que li semblava caòtica, convertit en un testimoni neutral d’allò que presenciava, i no podia evitar de preguntar-se pel sentit últim de tota aquella agitació periòdica.
De cop va sentir una veu coneguda que el demanava i el feia tornar de la seva contemplació extàtica. Era en Jordi, qui li ordenava que entrés.
—Carles, suposo que ja saps que no tinc bones notícies per a tu.
—Ho sé, Jordi. —Contesta en Carles, abaixant la mirada com qui plega veles davant la tempesta que s’apropa.
—T’he preguntat un munt de vegades si et passa alguna cosa, però sempre em vens amb negatives. I això no té cap lògica, perquè tu ets un bon alumne. O fins ara ho has estat. Quan algú com tu té una baixada de rendiment tan sobtada, no és per casualitat, sinó per causalitat. És a dir, hi ha un motiu al darrere que està provocant aquesta davallada. M’ho pots dir o ho pots callar, però jo he d’informar els teus pares, si és que no ho saben ja. I pel que fa a tu, pensa que t’estàs jugant el curs… I el futur.
En Jordi continuà amb el seu sermó pedagògic i paternalista, alhora que en Carles feia veure que li importava molt el que deia, mentre la seva ment es traslladava en el temps i en l’espai, per anar a parar fins al bar del Casal de Mataró i a l’escena que va poder contemplar el dia anterior, quan les ales de papallona de la Nara se li mostraren i ell restà fascinat gaudint d’aquell moment com si fos un instant etern.
Alhora, tenia la ferma convicció que no diria res, ni al seu tutor, ni a ningú. Malgrat la seva joventut, feia temps que havia interioritzat la necessitat de valdre’s per si mateix. Ho considerava imprescindible per a poder esdevenir un individu amb identitat pròpia. Per aquest

